Eleki Krónika – 2007. december

Kedves Eleki lakosok!
Tisztelt Hölgyeim és Uraim!
A nagy rohanás után nemsokára elcsendesedik minden, bezárnak az üzletek, leáll a forgalom és mindenki igyekszik családi körben tölteni a karácsony ünnepét. A karácsony a béke, a szeretet, a család ünnepe. A keresztény emberek számára az ünnep üzenete Isten lehajló szeretete az emberhez, de a karácsony olyan ünnep, aminek hatása alól szinte senki sem tudja kivonni magát.Az év vége, az öröm és az ünnep mellett alkalmat ad arra is, hogy számvetést készítsünk az eltelt esztendőről és megtervezzük a jövőt. Önkormányzatunk nehéz, de sikeres évet mondhat magáénak. A város és az intézményhálózat működését biztosítani tudtuk és jelentős fejlesztések valósultak meg. Számtalan próbálkozásunk után sikerült a munkahelyteremtésben előrébb lépni, ugyanakkor bíztató jelek vannak arra vonatkozólag, hogy a település az elkövetkezendő időszakban is fejlődni fog, a megvalósuló fejlesztések bizonyára lökést adnak a gazdaság fellendülésének, és emelni fogja az Eleken lakók komfortérzetét .A város vezetése továbbra is arra törekszik, hogy az itt élő emberek minél jobb boldogulását biztosítani tudja. Jövő évben megrendezzük az Elekiek IX. Világtalálkozóját és ebből az  alkalomból szinte egész évre szóló programokat állítunk össze az Eleki lakosok számára, ezzel is jelezve köszönetünket és tiszteletünket a város lakossága felé. A város képviselő-testülete nevében megköszönöm, hogy Önök ebben az évben is partnerek voltak a közös célok megvalósításában. Kívánok Elek város minden polgárának szeretetteljes karácsonyi ünnepeket, békés, boldog, eredményekben gazdag új esztendőt, kívánom, hogy az elkövetkezendő 2008-as esztendőben is a szeretet, az összefogás és az együttgondolkodás jellemezze mindennapjainkat. Ehhez kívánok jó erőt, egészséget, kitartást, jókedvet és lelki békét.
Pluhár László polgármester

Újévi fogadalom
   A legtöbb újévi fogadalom már január vége előtt feledésbe merül, és hat hónap múlva már a kutya sem emlékszik rá. Az ok pofon egyszerű. Valamennyit, többnyire valami negatív dologra adott válaszként fogalmazzák meg. Egy szokásról, vagy állapotról van szó, amit az emberek meg szeretnének változtatni, vagy aminek egyszerűen véget kívánnak vetni.
És itt van a probléma. Igen nehéz lelkesedést, törekvést kovácsolni egy negatív válaszból. Mindig sokkal könnyebb valami felé közeledni, mint attól eltávolodni.
Vegyük a leggyakoribb célkitűzést: testsúlycsökkenés, életmódváltás. Senkit sem kerít hatalmába a korlátlan lelkesedés egy fogyókúra vagy új szokások tanulása miatt. Hiszen az, lemondásokkal jár. Azok a személyek, akiknek sikerült lefogyniuk, majd pedig megtartaniuk a súlyukat, sokkal többet akartak, mint csupán néhány kiló súlyfeleslegnek a leadását, néhány régi avult szokás elfeledését. Ők képesek egy egészséges életmódot elképzelni maguknak. Lehetetlenség lenne egy alapvető változást véghezvinni és fenntartani anélkül, hogy a benne résztvevők ne rendelkeznének egy valódi pozitív és igazán jó jövőképpel.
Egy másik népszerű célkitűzést, a dohányzásról való leszokást több alkalommal is megpróbáltam az ismert technikákkal és módszerekkel /kevesebbet szívok, ragtapaszt, csodagyógyszert stb./ Ahányszor csak megkíséreltem, képtelen voltam kitörni az ördögi körből, újra és újra visszatértem oda ahonnan elindultam. Aztán kifejlesztettem magamban egy álmot és elhatározást arról, hogy nemdohányzó leszek. Beleszerettem abba, hogy tiszta levegőt fogok szívni a füstös helyett, a bőröm és a ruhám illata kellemes lesz. Elképzeltem azt, hogy milyen lesz majd ismét érezni az ételek finom ízét. Úgy kezdtem el gondolkodni és cselekedni, mint egy nemdohányzó személy. És amint ezek a gondolataim magukkal ragadtak, egyszerűen leszoktam a régi szenvedélyemről. Azóta soha többé nem jut eszembe az a korszak. Szerintem a legjobb módszer az, amelynek alapját az ember személyes céljait szolgáló tervek megvalósítása képezi. Sokan csupán az eseményekkel együtt sodródnak az egyik vészhelyzetből a másikba. Ha valaki egy családi fészket szándékozik építeni, egy mesés gyerekszobával, nem fog azonnal nekiesni közvetlenül a gyerekszoba megépítésének. Az építkezés megkezdése előtt, minden bizonnyal, tervet fog majd készíteni, partnert keres magának a megvalósításhoz. Ha az ember az Újévi fogadalmait és célkitűzéseit ilyen módon közelíti meg, nagyobb esélye lesz azok beteljesülésére.
"Számos hosszú távú célra van szükségünk ahhoz, hogy leküzdhessük az utunkba kerülő rövid távú akadályokat."
arlan

A Karácsonyfa
   Lehet, hogy a tortagyertya volt az oka, az a vékony, filigrán semmi, aminek lángját olyan lelkesen igyekszik elfújni az ünnepelt csöppnyi szája. Hiszen ezzel a parányi tűzzel leginkább a tizenaluliak tortáját ékesítik a buzgó felnőttek. A tizenfölüliek viszont már nem tartanak igényt ilyen kivilágított ünneplésre, mert vagy tagadják a gyertyák számát, vagy fogyókúráznak. Nem volt elég gyertyám, amikor halottak napján elindultam a temetőbe. A fiókba kotorásztam, hogy hátha előkerül valami „antik” darab, és tekintetem ekkor akadt meg a rózsaszín apróságokon, melyek tövében még ott barnállott a csokoládé egy elmúlt torta sötét kontúrjaként. Bár nem vittem őket magammal, a temetőbe menet mégis elgondolkoztam a születés és a halál azonos gyertyafényes megemlékezésén. Miközben csonkig égtek a síron a gyertyák gondolataimba kapott a kétség, hogy nincs aki elfújja őket, legfeljebb a szél. S ekkor valahonnan fenyőillat csapott meg. Talán egy tobozkoszorúból, mely nehezen tűrte a mesterséges formát, amibe belekényszerítették a fenyvesek büszke fenségéből. Hirtelen nem volt tortagyertya és nem volt halottak napja, hanem egy régi karácsony cifra fáján lobbantak fel a lángok valódi gyufától és igazi viaszkönnyek folytak oldalukon végig. Az első fámra nem emlékszem. Anyám szerint, bár még legnagyobb gondom a gravitáció legyőzése volt függőleges helyzetben, apám lelkesen a legnagyobb fenyőt szerette volna. De abban az időben még nemhogy választék, fenyő sem volt, egyáltalán. Azonban a szülő mindig zseni, ha ráviszi a kényszer, és így került elő egy seprűnyél és véres veríték által néhány fenyőgally. De szeretném most látni! Biztosan szép lehetett, mert a nincsből csinálta a szeretet egy parányi embernek, s ha jól belegondolunk, akkor pont nem volt Nemzetközi Gyermekév sem. Furcsa művészi alkotás volt az első karácsonyfám, a seprűnyélbe fúrt lyukakkal és beleállított gallyakkal, de gyertyák biztosan akkor is égtek, miközben a felnőttek engem figyeltek, vajon mit szólok hozzá.
   Mivel kommunikációs eszközeim akkor még meglehetősen primitívek voltak, valószínűleg minden mozdulatomnak nagy jelentőséget tulajdonítottak. A későbbi karácsonyokon, amikor a „Jézuska” jött, engem mindig elvitt apám biciklivel várost nézni, és ez a csöppnyi csalás akkor olyan természetes volt, hogy csak most, negyven év múlva tűnik fel naivsága. Aztán este, miközben a konyhában szöszmötöltünk, megszólalt a csengő és én rohantam, hogy lássam, ki hozta a fát. Sohasem láttam a kit, csak azt a fénylő csodát, mert a csillagszórók nyári égboltot varázsoltak a szobába. Mire levegőt kaptam ott állt körülöttem az egész család, és a nagymama szemében megcsillant valami tétova fénye az elmúlt hetven évnek. Énekeltünk. Nem siettünk el semmit. Nem kapkodtunk, nem kotorásztunk izgatottan a fa alatt. Szertartás volt ez, amikor a meghatottság egy pillanatra leült közénk. Mindig nagy fám volt, bár az ajándék néha kicsi alatta. Boldogan kúsztam a zöld ágak között a földön, és felfedezőnek éreztem magam. Ó, én balga! Sohasem tűnt fel, hogy a díszek évről-évre ugyanazok, és a „Jézuska” írása a csomagokon mennyire hasonlít az anyáméra. Addig volt jó, amíg elhittem, hogy a kertet borító fehér bundán pirosló szaloncukrot a Télapó szórta el véletlenül. Mesével teli lelkemnek mesés zenét játszottak aláfestésül, és én boldogan énekeltem korom naiv dallamait. Aztán mindez elmúlt, mert a fáskamrában a szénen /azon a ronda feketén/ megláttam a FÁT. Ott feküdt zölden, kopaszon, összekötözve, várakozva, s nekem összeszorult a szívem. Szerettem volna elfelejteni, szerettem volna újra elmenni apámmal várost nézni karácsony este, de nem lehetett, mert TUDTAM. És behunyt szemmel is láttam anyámat, amint titokban visszaoson a munkából, hogy feldíszítse a fát. Keze alatt ezüst-, és aranyszálak mondják a mesét nekem, a gyereknek, mindaddig, míg élek és emlékezem. bár a mese elszállt, abüszke, magas fenyő mindig magmaradt. Néha jött egy eltévedt barát, vagy rokon, aknek üres volt az évnek ez az estéje. Náunk mindig talált valamit a fa alatt. Hirtelenjében összeszedett semmit: egy fakanalat, egy doboz cigarettát, vagy nagy dobozban kis dobozt. Aztán mindig emlegették a nálunk töltött karácsonyt, és felnőtt lelkemre jótékony balzsam, ha találkozunk, s azt mondják: emlékszel arra a karácsonyra? Emlékszem. Nagymama azt mondta az egyik évben, hogy spórolunk. Nem kell a nagy fa elég egy kicsi is. Anyám szófogadóan megvette az egyméterest. Nagymama elhúzta a száját, amikor meglátta: Csak ekkora? Családunk boldogan szanálta a kis fát, és vettünk egy nagyobbat. És újra karácsony lett a karácsony! Nagypapa boldogan dörmögött a bajuszába valamit a nagymamáról, aki konok és mindig mást akar, de minek. Elmúlt. Anyámból nagymama lett, majd dédmama, belőlem anyu, majd nagymama. Halottak napján pedig bosszúsan sóhajtok fel, ha nem elég a gyertya, mert mindig kevesebb sírral számolok, mint amennyi van. Pedig szeretném, nagyon szeretném azt a seprűnyelet a galyakkal, de ugyan minek, amikor olyan sok a fa. Fenyő és ezüst fenyő, villanygyertya, egyre drágább ajándék és egyre több. Csak a karácsonyfánk maradt magas és fenséges, és én csupán azt a csöppnyi szeretetet szeretném odatenni az ágak közé, jól elrejtve, hogy minél nehezebben találjuk meg, de ha megvan, akkor fogjuk szorosan, mert a mienk mindaddig, amíg hiszünk benne.
Huszár Gabriella

A legnagyobb ajándék
   Ismét elérkezett az év vége. Alig pár nap és ismét itt az év talán legszebb és talán legmeghittebb ünnepe, a karácsony. A szeretet ünnepe, amikor egy kicsit úgy tűnhet, mintha megállt volna az idő. Minden elcsendesül, kicsit lelassul. Végre jut pár nap, amikor nem kell korán kelni, iskolába, munkába rohanni. Egy kicsit tovább aludhatunk, lustálkodhatunk. December 24-ét kicsik és nagyok izgalommal várják. A szobákba beköltöztetett, gyönyörűen felöltöztetett fenyőfák, csillagszórók, a gyertya fénye, mind-mind azt súgják, hogy ma ünnep van. Ez a nap más, mint a többi! Az ajándékok, kicsike kis meglepik tükrözik, hogy valaki, vagy valakik gondoltak ránk, szeretnek minket, fontosak vagyunk nekik. Mi vagyunk a fontosak! Igen, kedves Eleki Krónika Olvasó, Te vagy fontos valakinek. Te magad, úgy ahogyan vagy. Az erényeiddel, a hibáiddal, tévedéseiddel, tudásoddal, és minden más egyéb tulajdonságoddal. Téged szeretnek. Az aprócska dobozokba rejtett kis ajándékok jelzik, hogy nem felejtettek el. Kedves olvasóm, had mondjam el neked, hogy van más valaki is, aki Téged nagyon szeret és fontos vagy neki. Aki már több, mint 2000 évvel ezelőtt /amikor még mi sem éltünk/ már küldött neked ajándékot. Éppen karácsonykor, egy kicsi pólyába rejtve. A mi édes mennyei jó Atyánk, aki úgy szerette az embereket és ezt a világot és Téged is kedves olvasóm, hogy érted adta egyszülött fiát az Úr Jézus Krisztust, akinél nagyobb és szebb ajándék nem létezhet, mert az úr jézus azért jött, hogy szabadulást, békességet, örömöt és örök életet hozzon minden embernek, aki hiszen ő benne. Ő nem kér cserébe más ajándékot, őt nem kell viszont megajándékoznunk. Ő csupán csak annyit kér, hogy keressük, zörgessünk nála szívünkön keresztül, engedjük be életünkbe. Bízzuk rá egész valónkat. Benne nem fogunk csalódni, ő nem fog elhagyni soha. Engedjük, hogy ő velünk tudjon lenni. Jézus osztozni akar az örömökben, vigaszunk akar lenni gyászunkban részt akar vállalni fájdalmainkban, terheink hordozójává kíván lenni igaz barátunkká szeretne válni, csak engedjünk teret neki az életünkben. Ha így teszünk tapasztalni fogjuk, hogy Jézusnál szebb és értékesebb ajándékot még soha nem kaptunk, mert ő a legdrágább ajándék! Szívemből kívánom, hogy tapasztaljuk meg együtt a 2007-es év karácsonyán ennek a drága és élő ajándéknak közelségét. Vele tudjuk átlépni az eljövendő újesztendő küszöbét.
Forgács Tibor teológia szakos főiskolai hallgató

Kis szaloncukor-történelem
    Akár hungarikum is lehetne a szaloncukor, amelynek készítésével a XIX. század első harmadában kezdtek foglalkozni a magyar cukrászok. A fára akasztható, selyempapírba és csillogó sztaniolba csomagolt édességet azóta is kizárólag a magyarok készítik. Ha a világban bárhol szaloncukorral találkozunk, az feltehetően Magyarországon készült, s ha mégsem, akkor előfordulása csak az ott élő magyaroknak köszönhető. Pedig a fondantcukor - túltelített oldatból kikristályosított cukormassza -, amely minden szaloncukor őse és alapja, Franciaországból származik. Első említése a XIV. századból maradt ránk. Innen vitte a XVII. században Berlinbe egy oda települt francia cukrász az akkor már népszerű csemegét. Más források szerint a törökökkel Magyarországra érkezett édességkészítők kínálatában már ott volt a gyümölcsökkel ízesített fondant-szerű cukorka, de legfőképpen a sörbet, a fondanthoz hasonló, higított cukormassza, esetleg gyümölcsökkel dúsítva, hidegen szervírozva: amit ma vizes fagylaltként ismerünk. Mégis, ha a fondant magyarországi elterjedését kutatjuk, arra találunk adatokat, hogy német bevándorló cukorművesek hozták magukkal a fondantkészítés tudományát. A XIX. század első felében már ismerték és készítették a fondant alapú cukorkákat, például a Wikus-féle üzemben - tudtuk meg Borsódy Mihály szakértőtől. Hogy mikor lett a fondantból szaloncukor? Nos, erre nincs pontos adat. Az azonban tudható, hogy a fát díszítő szaloncukor valamikor a XIX. században jelent meg az üzletekben.s A század második felében már keresett karácsonyi idényterméke volt a hazai cukrásziparnak. Akkoriban természetesen kisüzemi körülmények között, kézi munkával, szabad tűzön, lábasokban főzték a fondant-t. Hűtötték, majd újból felmelegítették, ízesítették, formába öntötték, csomagolták. Az első fondant-t készítő gépeket a híres Stühmer csokoládégyár és a Gerbeaud cukrászda használta a XIX. század végén. Aztán fokozatosan gépesítették a szaloncukor készítésének valamennyi műveletét (gépi táblázás, öntés, csomagolás). A leghosszabb ideig a csomagolásban őrizték meg a kézi munkát. Sok kis műhelyben még a második világháború után is kézzel rojtozták a csomagolópapírt, csavarták a sztaniolt a dekoratív édességre. Mostanság különböző édességgyártók karácsony közeledtével ontják a szaloncukrok özönét. 
arlan

Horváthné Ibolya verse: Álom

Felvillan a gyertya fénye,
Szent karácsony éjjelén,
ezer kis fény beragyogja,
az éjszaka sötétjét.

Sötét éjek álmot hoznak,
szemem fáradt, ég nagyon,
elalszom és megpihenek, 
gyógyírt hoz az angyalom.

Drága angyal jöjj én velem,
álmomban is kövess, vigyázz rám,
hozz szép álmot, minden éjjel nekem.

Bágy Mikulás „országjárása”
Az Óvodásokon kívül más közösségek és kis családok is találkozhattak Télapóként Bágy Györggyel, azonban történetét már kevesebben ismerik. Nyíregyháza a Mikulások országos találkozójának helyszíne. Itt a mi eleki Télapónk 2OOl-ben Mikulás szépségversenyt nyert. 2002-ben Különdíjas Mikulás lett Nyíregyházán. 2003-ra már úgy megkedvelték „elekfiát”, hogy Közönségdíjas Mikulásnak választották, miután a selejtezőn túl jutva bekerült a hatos döntőbe. 2006-ra „showman” lett Balázsnál a TV-ben, itt is osztatlan sikert aratva. Az idén a Szegedi Körzeti Stúdió által közvetített gálán láthattuk, és láthatták a határokon kívül is a közvetítésekben. 
Vajon mit hoz a jövő évben mikulásra a Mikulás a mi Mikulásunknak? No, majd meglátjuk egy év múlva!
Huszár Gabriella

„Három a magyar igazság” mondá a Mikulás ahogy ránézett Elekre a térképen
Három óvodában kérdezgették azt, csivitelve a gyerekek, hogy „Mikor jön?”. Amikor lehullott az első „pelyhes fehér hó”, vele járt volna a Télapó is. „Ha jók lesztek és ragyog a cipőtök” ismételték az óvó nénik és a dadusok nap, mint nap.
-Aki rosszalkodik és beledörzsöli a túrós tésztát a székébe, az virgácsot kap- nézett az apró emberre az óvó néni.
-Hogyan emlékezne arra a Mikulás, én sem emlékszem rá! És nem is az egészet! /Logikus/
Joulupukki neve biztosan nagyon tetszett volna a gyerekeknek, de ő sok dolga miatt két rokon Télapó segítségét kérte. Így érkezett meg Kétegyháza felől, az első útba eső óvodába Bágy Gyuri bácsi, aki a tapasztalt Télapók derűjével telepedett le a „Katicák” és a „Sünik” gyűrűjébe és hallgatta a remek kis műsort. A végén miközben a „Katicák” csendben számolták a pöttyeiket a „Sünik” elénekeltek egy kis román dalt. A Mikulás mintha értette volna, mert elmosolyodott a bajsza alatt /neki „rángatható” volt még a szakálla is , mondta valaki/. Azonban mivel kivétel nélkül mindenki jó volt, senki sem rángatta a Télapó szakállát, így nem kapott virgácsot, csak ajándékot. A Hősök útján német dalocskákkal várták a „Mókusok” a Télapót, mert ők a német csoport gyermekei, mint ahogy a másik oviban a román csoport szerepelt, de Elek sokszínűségéhez hozzá tartozik a nyelvek tarkasága is. A gyermekek vágyai, pedig egy nyelven beszélnek, és ezt minden Télapó érti. A „Nyuszikkal” együtt mondták a szép verseket. Bár itt felvetődött egy kósza gondolat, hogy igenis a Mikulás néhány gyereknek adjon virgácsot is, de nem tette. A harmadik Óvodában, Balázs Imre, Télapó bácsi már szigorúbb volt. Bár a szíve húzta őt ide, minden gyerek cipőjébe tett egy szál virgácsot /igaz szaloncukorral/. Szigora következetes volt, mert a kis ünnepség végén az óvoda minden dolgozója is kapott virgácsot /rosszul pucolták ki a cipőjüket?/, no meg csomagot. Itt a „Cicák”, a „Macik” és a „Pillék” suttogták a kívánságok légióját a „hegyen-völgyön „ Mikulás fülébe magyarul és németül is /két német csoport van/.
Apropó kívánság. Két anyukával beszélgettem az egyik óvodában a folyosón /hiszen a szülők a mindenkori mikulás hadtáposai/. Ők mondták mekkora a kívánság -lista a Jézuskának. Csak, hát a pénztárca.... Az egyik anyuka egy csillogó üveggömböt vett elő. Ez már megvan a fára. Feltartotta, forgatta. Mi meg néztük, hogyan tükröződik benne a teremben ücsörgő Mikulás a puttonyával, megmaradt virgácsaival és körülötte a kézenfogva táncoló gyerekek.
Jaj anyuka, csak óvatosan, olyan, kemény, hideg lenn a kő, le ne essen ez a törékeny csoda, mert akkor hol lessük meg, ha jön a Jézuska?!
Huszár Gabriella

Karácsonyi művészeti kiállítás és vásár
Hagyományteremtő szándékkal 2007. december 12-13-án Karácsonyi művészeti kiállítást és vásárt rendeztek a Művelődési Központban. A kiállításon kizárólag kézzel készített alkotásokat mutattak be, eleki és környékbeli alkotók munkáit. A kiállítók között szerepelt többek között Galina Lajos faszobrász, a Kétegyházi Sérült Fiatalok Egyesülete, a Márki Sándor Általános Iskola kézműves csoportja, Oláh Nóra művésztanár, Fazekas Tímea díszüveg készítő, Botás Istvánné, Árgyelán János kovács, Vajda Ildikó festőművész, valamint Csontos Rozália naiv festő.  A szervezők elmondták remélik ezzel a kezdeményezéssel egy szép hagyományt sikerült elindítaniuk, amely méltó a karácsony ünnepéhez.
Ifj. Árgyelán György

Karácsonyi köszöntő
    Melegség tölti el szívünket karácsony közeledtével, többet gondolunk szeretteinkre, egy-egy pillanatra megállunk a rohanó világban és számvetést készítünk az elmúlt évről. Felidézzük a legszebb pillanatokat és minden szépséget, jóságot elraktározunk lelkünkbe, hogy ebből meríthessünk erőt az elkövetkező újév napjaira is. Ne feledjük – ahogy Márai Sándor írta – az életnek értéket csak a szolgálat adhat, amellyel az emberek ügye felé fordulunk. A szeretet, a törődés, az együttérzés utáni vágy minden emberben ott van, jó kapni és jó adni is. Szükségünk van egymásra, egymás megértésére, biztatására, hiszen az elmúlt év több ember számára sok nehézséget hozott. Kívánom, hogy őrizzék meg az ünnep tisztaságát, hagyományát, szeretetteljes meghittségét! Kívánom, hogy legyen elég erejük, kitartásuk és hitük a kitűzött tervek, feladatok és álmok megvalósításához!
Babits Mihály soraival kívánok mindenkinek kellemes ünnepeket:
„Szeress hát minket is, koldusokat!
Lelkünkben gyújts pici gyertyát sokat.
Csengess éjünkön át, s csillantsd elénk
Törékeny játékunkat, a reményt.”
Hozzon az ünnep mindenki számára új reményt és egy gazdagabb, boldogabb új évet!
Domokos László
Békés Megyei Közgyűlés elnöke

„Eláraszt minket a gagyi...” /Hol az érték?/
Talán akkor kezdődött a „Mikulás fóbiám”, amikor szinte minden csatornán láthatók voltak a fürdőnadrágban futó mikulások. Már nem emlékszem pontosan miért futottak. Lehet, hogy a világbékéért, lehet, hogy a bálnák megmentéséért. Mindenesetre meztelen virgácsaikat nem kívánom még a legrosszabb gyereknek vagy felnőttnek sem. Az ötlet hazája megint az „új világ”, ahelyett, hogy mi ösztönöznénk őket arra, hogy legalább Borneón írják alá a Kiotón elmulasztottakat, így elősegítve nehogy fejünkre olvadjon az Északi sark. Mindenféle „ötletüket” behozzuk a Valentin naptól a colorádó bogárig. Rémálmok gyötörtek azon az éjszakán. Karácsonyi angyalok hada kergette a glóriáját egy cseppnyi szeretetért, amit Katona Klári énekelt. Azután lestrapált nyuszilányok hajkurászták a hímes tojásokat, testükön vastagon és rétegesen lerakódva a szilikon, mint József Attila versében a guanó / a Húsvét szigeteken lévő madaraknak az ürüléke/, aztán hirtelen felébredtem, mert Annuska , mesterségesen duzzasztott ajkait éppen ünnepi puszira csücsörítette, de belebotlott egy sündisznóba és kidurrant. És, amíg a szilikon csendesen folydogált /állítólag most már stabil/ , megnyugodva tapasztaltam, hogy mindez csak álom volt. A TV-n elkattintottam egy gördeszkázó mikulást, hogy még csak eszembe se juttathassa az akciófilmeket, ahol bankot rabolnak, sőt gyilkolnak /nézettséget hajszolva/, ezzel a gyerekek álmait becstelenítve meg. Szóval a képernyőn Lukács Sándor, friss Príma primisszima-díjas színművészünk éppen azt mondta: „Nem csak a művészeteket, az élet minden területét elárasztja a gagyi. Kevés az igazi érték, és nehéz megtalálni...” Részemről az elkövetkezendő esztendőre azt kívánom mindenkinek /magamat is beleértve/, hogy próbáljuk megkülönböztetni a madarakat a guanótól! Talán tisztábban fogunk látni és élni is.
Huszár Gabriella

Adventi készülődés
    A hagyományoknak megfelelően az idén is volt gyermekprogram az adventi készülődés jegyében a gyermekek és szülők részére az eleki plébánián. December 8-án az összegyűlt népes gyermeksereg karácsonyi díszeket készíthetett, illetve a mézes süteményeket süthetett. A jelen lévő óvónők és segítők mindent megtettek azért, hogy mindenkinek legyen valamilyen sikerélménye. A szorgos munkálkodást egy koncert követett az eleki temblomban, ahol fellépet az eleki fóvós zenekar és a csongrádi énekkar is. Külön köszönet illeti meg Topsi Bálint eleki plébánost és Singer Éva óvodavezetőt.
Rapajkó Tibor

Ha érzed a jászol illatát,
Ha csendben elmormolsz egy imát,
Ha szíved villanását ráleheled egy karácsonyfára,
Ajándékot szórsz a vacogó világra.
-HG-

Juhász Gyula: Karácsony felé

Szép Tündérország támad föl szívemben
Ilyenkor decemberben.
A szeretetnek csillagára nézek,
Megszáll egy titkos, gyönyörű igézet,
Ilyenkor decemberben.

… Bizalmas szívvel járom a világot,
S amit az élet vágott,
Behegesztem a sebet a szívemben,
És hiszek újra égi szeretetben,
Ilyenkor decemberben.

… És valahol csak kétkedő beszédet
Hallok, szomorúan nézek,
A kis Jézuska itt van a közelben,
Legyünk hát jobbak, s higgyünk rendületlen,
S ne csak így decemberben. 

Az olvasás gyönyörűsége
  A Dr.Mester György Általános Iskola alsós munkaközössége az idén is megrendezte a szépolvasási versenyt. A 2.-3.- és a 4. osztályos tanulók mérték össze olvasási tudásukat, 2007. november 27-én délután. Dicséret illeti a pedagógusokat és a gyerekeket azért, hogy ebben a minden figyelmet elvonó világban még vannak olyanok, akik a könyvet, egyáltalán az olvasást fontosnak tartják! A verseny megkezdése előtt Bellon Tiborné tanitónő köszöntötte a felkészített tanulókat, a pedagógusokat és a zsűri tagjait. Ők értékeltek. Különböző szempontokat figyelembe véve, 1-10 ponttal jutalmazták a versenyző tanulókat. A zsűriben helyet foglalt Busáné Szombath Erzsébet, mint elnök és 2 segítője, Bereczki Sándorné és Nádor Mária. Az évfolyamonként olvasó gyerekek, szabadon választott és kötelező olvasmányokkal versenyeztek. A pontozásnál szinte 1-2 ponttal előzte meg egy-egy tanuló a másikat. Az „Olvasástechnika, szöveghűség” szempontnál minden versenyző a maximális 10 pontot érte el. Ezt a tényt az értékelésnél a zsűri elnöke kiemelte.
Végül az alábbi eredmények születtek:
2.osztály:          
l. Pelle László 2.b
2. Mazán Nikolett 2.b
3. Gulyás Dóra 2.a
Különdíjas: Resetár Bence  2.a
3.osztály:        
1. Lőrincz Balázs 3.b
2. Kovács Fatime 3.a
3. Árgyelán  Endre 3.b
Különdíjas: Török Máté 3.b
4.osztály:        
1. Nagy Marcell 4.a
2. Malkócs István 4.a
3. Kása Rebeka 4.a
Különdíjas:Simonka Mózes 4.b
Az Eleki Krónika Szerkesztőbizottsága nevében gratulálunk a benevezett tanulóknak és az őket felkészítő pedagógusoknak, akik segítették a gyerekek munkáját azzal, hogy az olvasás szeretetét a felszínen tartották. Felkészítő nevelők voltak: Lempert Lászlóné, Turla Mihályné, Morár Péterné, Kovács Gerőné, Ökrös Márta és Bellon Tiborné.
A szépolvasási versenyt támogatók is fontos szerepet töltöttek be, mert a Riha Ilona Alapítvány és Elek város Oktatási-, Kulturális és Sportbizottsága, valamint a különdíjat felajánló Nádor Mária segítségével a helyezéseket elért tanulók és a zsűri tagjai is jutalomban részesülhettek. A verseny végén Eliot, Ch.W. szavai jutottak eszembe, melyet minden résztvevő kisdiáknak küldök: „A könyvek a legcsendesebb és legkitartóbb barátok, a legelérhetőbb és legbölcsebb tanácsadók és a legtürelmesebb tanítómesterek”.
Nádor Mária

Az Evi Kft. hírei
   2007. december 9-én az eleki képviselő-testület rendkívüli ülést tartott, melynek csak egy témája volt, az Evi Kft. 2008. évi üzleti tervének megvitatása és elfogadása volt. Klemm Balázs, ügyvezető igazgatótól a következő fontos információkat tudta meg az Eleki Krónika: 
A kábeltelevízió előfizetési díja 2008-ban: 2.100 Ft +áfa/hó—2.520 Ft/hó, emelés: 4,5%. 
Az internet szolgáltatási díja: 3.300 Ft+áfa, azaz bruttó 3.960 Ft/hó 2007-ben bruttó 5.940 Ft volt!
/Aki most akarja beköttetni az internetet, annak 9. 000 Ft belépési díjat kell fizetni, amihez két éves kötött idejű szerződés is tartozik./
A kb. 120 literes szemetes zsák ára: 180 Ft/db.
A hulladék ártalmatlanítási díja: 900 Ft+áfa /1.080 Ft/ m3.
A szemétkezelés és szállítás díja: 700 Ft+áfa, azaz 810 Ft/hó.
Az ívóvíz díja így alakul: Alapdíj: 250 Ft+áfa/hó/fogyasztási hely.
Lakossági: 5m3/hó alatt: 135 Ft+áfa/m3.
Lakossági: 5m3/ hó felett: 155Ft+áfa/m3.
Önk, váll., Int.: 5m3/hó alatt: 135Ft+áfa/m3.; 5m3/hó felett: 175Ft+áfa/m3.
A szennyvízgyűjtés és tisztítás díja a következő:
Lakossági: 145 Ft/m3+áfa.
Közület, vállalkozó, egyéb: 195 Ft/m3+áfa.
Szippantott szennyvíz: 436 Ft/m3+áfa.
Alapdíj. 160 Ft/m3+áfa/fogyasztói hely/hó.
Rapajkó Tibor

A Nobel-díjas Dr. Koch és a „Kaméliás hölgy”  /TBC/ avagy a baktériumok alvilága 3.rész
Mottónk: „A baktériumok alapvetően jók! De akadnak közöttük rosszak is, kórokozók, ez az ő alviláguk.”
   TBC vagy tuberkulózis, vagy gümőkor. Az egyik legtöbb halálesetet okozó betegség volt az emberiség történelmében. Az ötvenes évek előtt nálunk népbetegségnek számított /morbus hungaricus/. A világon napjainkban is kétmilliárd fertőzött ember él. Mi köze mindehhez a „Kaméliás hölgynek”? Az, hogy ő is belehalt a tbc-be. Egy szép regényt írt róla Alexander Dumas, amit meg lehet venni, szépen becsomagolni és odatenni a karácsonyfa alá. Olvasmányos és szép ajándék.     
   Ez a betegség, sajnos nagyon sok „témát” adott az irodalomnak és más művészeti ágaknak, kilátástalanságával, szenvedéseivel, és bár általában a „nyomor betegségének” nevezték, nem volt tekintettel a pénztárcákra, csak a szegények kiszolgáltatottabbak voltak, drága kezelésekre, tiszta „hegyi levegőre” egyáltalán nem tellett.
    A bűnös a Kochbaktérium. Felfedezőjéről, Robert Koch német orvos-, bakteriológusról nevezték el. 1905-ben kapott Nobel-díjat „a tuberkolózis területén végzett kutatásaiért és felfedezéseiért”. Sokat köszönhet Kochnak a bakteriológia és így minden ember is. Sokoldalú tudós létére, számára olyan volt a tbc, mint a kutyának egy nehezen megrágható csont. Néha-néha elásta /félretette/, de mindig visszatért hozzá, kikaparta, hogy tovább fenje rajta a fogát. Kutatta a lépfene baktériumát /=antrax, szintén kedvelt akciófilm téma és sajnos valóság is/. Másik „szerelme” a kolera. Expedíciót vezetett miatta Egyiptomba, Indiába /a kolerát is szeretik biológiai fegyverként használni, remélhetőleg csak kitalált történetekben!/. Afrikában a marhavészt próbálta megfékezni és a pestist meg a maláriát is tanulmányozta, de mindig visszatért a tbc baktériumhoz. 
   Tehát mutassuk be a Kochbacilust, a Mycobactérium tuberculosist, amely pálcika alakú. Ha mellé raknánk egy gömbölyded coccust, úgy néznének ki mint Stan és Pan. Lassú baci l6-2O óránként osztódik, de nem olyan lusta mint a lepra, ami 20 naponként teszi. Kemény, saválló baktérium. A gyengébb fertőtlenítőket kineveti, hetekig tűri a szárazságot, de magától csak a gazdaszervezeten belül képes osztódni. Cseppfertőzéssel terjed /köhögés, tüsszentés, beszélgetés, köpés/. Rendszerint a tüdőt támadja meg, de majdnem az összes szervet érintheti. Krónikus betegség. Gyógyítható. Sokáig kell antibiotikumot szedni, abbahagyni nem szabad, még ha gyógyultnak is érzi magát! Még létezik három mycrobactérium, amelyekből az M. Bovis /az állatoknál később lesz róla szó/ és az M. Africanum nagyon ritkán, az M microtti soha nem okoz megbetegedést. A BCG-oltást, Magyarországon, minden csecsemő 6 hetes korban megkapja. A védőoltás hatékonyságát bőrpróbával ellenőrzik, 6 hónapos és l4 éves korban. A tbc baktériumok azonban világszerte újra támadnak. Ok: A gyógyszerekkel szemben való ellenálló képesség növekedése, az AIDS és a szegénység. A két „gonosztevő” a tbc és a HIV vírus karöltve jár. A világ 40 millió HIV/AIDS fertőzöttjének harmada egyben TBC fertőzött . Mind a két betegség gyengíti az immunrendszert, ezzel ajtót nyitva a másiknak. WHO adat: Ha a tbc-t a következő húsz évben nem kontroláljuk, közel egymilliárd ember fertőződhet meg újonnan, 2oo millió megbetegedhet, 35 millió pedig belehalhat. / 
   Most hallom a TV-ben a műsor előzetesben, hogy Magyarországon csak 3 megyében kötelező a tüdőszűrés /?/ Remélem a WHO adatai meggyőzik Önt arról, hogy az antibiotikum szedése nem alkalmi”ruha”, hanem mindennapos „munkaruha” , ezért tartsa be orvosa utasításait és fogadja meg gyógyszerésze tanácsait MINDANNYIUNK érdekében! /Amint látja a „tét” már többmilliós.../
Huszár Gabriella

Hangverseny a templomban
    Aki eljutott december 8-án este 18 órától az eleki katolikus templomba, felemelő, szívet-lelket megérintő csodában részesült. Topsi Bálint plébános úr jótékonysági hangversenyt, illetve koncertet szervezett azzal az elképzeléssel, hogy az így összegyűlt adományokat is a templom belső festésére fordítják. A szép számmal egybegyűlt hallgatóság gyönyörködhetett Nagy Eszter Gabriella zongorajátékában, aki Chopin-keringőt adott elő – nagy átéléssel. Adventi énekeket, spirituálét, Máriát dicsérő műveket hallottunk a sok fellépést maga mögött tudó csongrádi Nagyboldogasszony Templom vegyes énekkarától. Mellettük bemutatkozott – első nyilvános fellépéssel – az eleki Fúvós Zenekar. Az Eleki Németek Egyesületének keretén belül működő zenekar karácsonyi dallamokat szólaltatott meg hangszerein, és egy szóló is szerepelt a programjukban. A közel egy órás műsort a közönség tapssal jutalmazta. Megható volt látni, hogy kis gyermekek az összegyűjtött kis forintjaikat bedobálták a pénzgyűjtő perselybe. Úgy tettek, mint a Bibliából ismert szegény özvegyasszony, aki az utolsó fillérét adta oda.
Nádor Mária

RECEPT - Gyümölcskenyér 
Hozzávalók:
• 3 db banán
• 1/4 bögre cukor
• 2 db tojás
• 120 gramm olvasztott margarin
• 1 evőkanál tej
• 2 bögre liszt
• 1 kiskanál sütőpor
• 1 kiskanál szódabikarbóna
• 1 csipetnyi só
• 1/2 bögre aprított dió
Elkészítési módja: A banánt pépesre összetörjük, majd a cukorral, a tojással, a margarinnal és a tejjel összekeverjük. Külön összekeverjük a lisztet, a sütőport, a szódabikarbónát, a sót és az aprított diót. Ezután a banános pépet hozzákeverjük a liszthez. Az így kapott masszát kivajazott és meglisztezett tepsibe vagy őzgerinc formába öntjük. Meleg sütőbe tesszük, és amikor barnulni kezd a teteje, közepes hőmérsékleten sütjük.

Harruckern Krónika
   2007. július 1-től létrejött a gyulai székhelyű Harruckern János Közoktatási Intézmény, melyet a megyei testület hozott létre. Ennek az oktatási intézménynek 2700 tanulója, 400 pedagógusa és technikai-adminisztratív munkatársa, több mint 900 kollégistája és 600 alapfokú művészeti oktatásban résztvevő diákja van. A megyei testület öt iskolát egyesített: a gyulai Munkácsy Mihály Középiskolát, a Semmelweis Egészségügyi Szakképzőt, a Pánczél Imre Gyógypedagógiai Iskolát, az  eleki Radványi György Középiskolát és a szabadkígyósi Gámán János Középiskolát. /Összesen 53 szakmát oktatnak!/ Az új intézmény havi rendszerességgel lapot is kiad Harruckern Krónika címen, melynek első, augusztusi, számában  olvashatók a fent közölt információk is. Zámbó András, az új iskola igazgatója többek között ezt írja a nyári számban: "Az általunk átélt integráció nem egyedi a közoktatásban, hiszen a finanszírozás korlátai, a mérethatékonyság és időnként a racionalitás megköveteli a sok esetben szomszédos, hasonló profilú intézményrk valamilyen szintű integrálását." Az októberi lapszámban arról is olvashatunk, hogy pl. Eleken az alapfokú művészetoktatásnak a következő ágai közül lehet választani: képző- és iparművészet, táncművészet, színművészet, és zeneművészet. Érdekes hagyományápolás folyikaz egykori Munkácsy Középiskolában, hisz ott már 1991 óta létezik íjász szakkör, melyben a magyar honfoglalás kori  harcászatot ápolják. Egy másik írásban pedig sok mindent megtudhatunk az iskola névadójáról. A legutóbbi, novemberi számból kiderül az, hogy pl. hogyan szerepeltek az iskolát képviselők az idei csabai kolbászfesztiválon. Megtudhatjuk azt is, hogy az iskola néhány tanulója szakmai gyakorlatát Németországban töltötte. Nekrológot is olvashatunk a novemberben elhunyt egykori eleki szakiskolai igazgatóról, Krizsán Györgyről /1935-2007/.
Rapajkó Tibor

Kattanj rá Nagyi!
- Lelkesek, félénkek? Bizonytalanok? Magabiztosak?
- Is.
Egyáltalán nem barkóbázunk Árgyelán Erzsikével, a Művelődési Központ augusztusban kinevezett igazgató helyettesével. Aki elindított, stílszerűen bekattintott egy olyan foglalkozássorozatot, ami rugdalózójából már kezdi kinőni magát. Szóval lassan jár a baba jár.
- Tulajdonképpen a megnevezése számítógépes szakkör. Mikor indult az első csoport?-kérdezem.
- November 5-én, de a nagy érdeklődésre való tekintettel -mosolyodik el (helyesebben 8 számítógép van)- november 6-án újabb „osztály” kezdett. December 4-én pedig a harmadik 8-as csapat is leült a gépek elé.
- Tényleg a nagyik kattantak rá?
- Korukat tekintve mindenki lehetne. Az első csoport 60 körüli, a második 40-es, a harmadik pedig vegyes. Itt nem a kor a lényeg, hanem, hogy a számítógép olyan alapszintű kezelését megtanulják, amire a mai világban szinte mindig szükségük lehet.
- Tehát nem akarnak lebőgni az unokák előtt, akiknek sok esetben a gép játékszer, „fiamnak, lányomnak” meg munkaeszköz? –mondom.
- Valahogy így is értelmezhető. –válaszol - Azonban talán a felének nincs otthon gépe. Viszont közterületeken is egyre több helyen bukkan fel a gép a könyvtárakról, a művelődési intézetekről nem is beszélve. Tehát meg kell tanulni használni őket. Egyre több a számítógépes ügyintézés.
- A tanfolyamok koedukáltak? –kérdezem.
- Több a nő. Talán ők bátrabbak.
- Jobban „merik vállalni az arcukat”, hogy beülnek az iskolapadba?
- Lehet, de az eredmény a fontos és a jó hangulatban eltöltött idő. Itt nincsenek osztályzatok. Még a fiatalok közt is sokra ráférne a kattanj rá szakkör, azt tapasztalom. – mondja.
Szóval kinyílhat a világ mindenki előtt, ha rászán heti két órát a kattintásra.
Huszár Gabriella

RECEPT - Habcsók
Hozzávalók: 4 tojás fehérje, 30 dkg porcukor , vaj, liszt, 20 dkg dióbél.
Elkészítés: A tojásfehérjékből (a cukor hozzáadásával) laza habot készítünk, majd az edényt forró vízbe, vagy gőz fölé állítva folytatjuk a habverést, amíg a hab kissé be nem sűrűsödik. 
Egy tepsit (sütőlapot) vékonyan megkenünk vajjal, meghintjük liszttel, s arra kiskanállal, vagy nyomózsákkal rátesszük a habot. Végül előmelegített, de nem túl forró (130 Celsius-fokos) sütőbe helyezzük, s ott kb. fél óra alatt keményre szikkasztjuk a habcsókokat. 
A masszába sütés előtt keverhetünk dió-mandulát, vagy mogyorót is!

Szabó Katalin Zsófia: Gyilkos karácsony

Karácsony, fenyőillatok		Csengőcskéket visz a folyó…
Cukor, díszek, ajándékok		Látod, minden hiába már
Égő gyertyák, gömbök a fán		Marcipán díszek illata
Fehér hópelyhek, csillagok.		A műanyag fenyők karján…

Karácsony, kiknek nincs kivel	A fagyos hó ragyog némán…  
Kiknek csak fenyőága van		De tiszta-e a lelketek?
–ők meg még nem is sejtik ámbár–,	Jaj, nagyobb kínba döntétek
Mégis ők élnek boldogan.		Ha jobban csillog testetek!

Szenteste volt, az utcán is		Mert hiába a szép koporsó
Csak egyetlen lelket láttam		De benne fekszik a halál…
Meglepődve figyeltem fel 		Ha szem ragyog, a lét abban
Nála ajándékot vártam.		Igazán fájdalmat talál…

Keze üres volt, oly némán		Ha csak kívülre bámultok
Baktatott a városon át			Megölitek lelketek
Mintha csak meg se hallaná		Meglátjátok, elvesztitek
Annak hatalmas zsivaját.		Az örök életeteket.

Oh, pedig színeket játszva		Karácsony, műanyag mosoly
Villogtak a házak, terek		Műfenyő, illatosított….
Díszkarjaikkal csak nyúltak		A világ nevében kérem
Feléd cicomás üvegek.		Szálljanak le az angyalok!

A kéményekből színes füst		Karácsony, kiknek nincs kivel
Tarkán gomolygott felfele		Kiknek csak fenyőága van
A halált éneklő bábok			–Körülötte hat-hét gyermek–,
Daloltak, kérlek, nézz csak le!	Mégis ők élnek boldogan.

Jeles napok januárban
   Január régi magyar neve BOLDOGASSZONY HAVA. A csillagászati év megfelelő hónapneve után Vízöntő havának is nevezik. A hónap névadója Janus, a kezdet és vég istene volt, neki tulajdonítható, hogy a korábbi márciusi, majd a szeptemberi évkezdés helyett a rómaiak január l-jén kezdték az évet.
Január l.  --  Újév
Január elseje, a polgári év kezdőnapja. Ezt az évkezdetet XIII. Gergely pápa naptár-reformja tette általánossá a katolikus országokban /l582/. Újévkor az első nap szerencséjével az egész esztendő sikerét igyekeztek biztosítani. Úgy tartották, hogy amit ezen a napon cselekednek, az hatással lesz az egész esztendőre. Január első napja alkalmas idő a férj-jóslásra. Egyesek úgy vélték, hogy újév reggelén amilyen nevezetű férfit látnak először, olyan nevezetű lesz a férjük. Az új esztendei jósló, varázsló eljárásoknak igen fontos része volt a táplálkozás. Jól ismert a baromfihús evésének tilalma e napon. Úgy tartják a baromfi elkaparná a szerencsét. Disznóhúst kell enni, mert a disznó előtúrja a szerencsét. E napon az időjárásra is jósoltak: „Ha új esztendő napján szép napfényes üdő van, az jó esztendőt jelent”.
Január 6.  --  Vízkereszt
Nyugaton a háromkirályok imádásának, keleten pedig Krisztus folyóban való megkeresztelkedésének ünnepe lett. A római egyház hozzácsatolta Jézus első csodájáról ( a víz borrá változtatásáról a kánai menyegzőn ) való megemlékezést. E nap az ünnepi keresztelések napja lett. A katolikus egyház szokása szerint tömjént és vizet szenteltek. A víz és tömjén megszenteléséből keletkezett a ház-szentelés szokása, amely már a háromkirályok tiszteletéhez kapcsolódik. A királyok nevei: Gáspár, Menyhért, Boldizsár, perzsa, héber, illetve babiloni eredetűek. Sok kedves népszokás fűződik ünnepükhöz. Ennek része volt a csillagozás: a díszes papírsüvegben járó gyermekek csillagot hordoztak, csillagéneket énekeltek.
Farsang
A vízkereszttől – hamvazószerdáig terjedő mulatós, lakodalmas időszakot tekintjük farsangnak. A húshagyó keddet a húsvét időpontja határozza meg. Húsvét vasárnapot a „40 napos böjt” előzi meg, amely hamvazószerdával kezdődik. Mivel a húsvét mozgó ünnep, változik a farsang időtartama is. A farsang kezdő napja: a vízkereszt utáni hétfő.
Január 17. --  Remete Szent Antal napja
Ő szerzetes volt, akit már a középkorban a háziállatok, köztük a disznó védőszentjeként tisztelték. „Szent Antal tüzének” nevezik az orbáncot és az ehhez hasonló mérgezést. Ráolvasásokkal, imádságokkal próbálták a betegséget gyógyítani.

Január 18. --  Piroska napja
Ehhez a naphoz időjárási regula fűződik:
„Ha Piroska napján fagy,
  negyven napig el nem hagy.”
Január 19. --  Sára napja
Így köszöntsük őket:
„Egy á kevés, száz már sok á,
 A mi Sáránk éljen soká!”
Január 22. --  Vince napja
Jelentése: győzedelmes. Nevének rokon hangzása, a vinum „bor” szóval magyarázza, hogy a szőlészet szentje is. Névnapja időjárásából a bor termését szokták megjósolni.
Január 25. --  Pál napja
Pál apostol megtérése előtt üldözte a keresztényeket. Pál neve ekkor még Saul volt, aki egy ízben Damaszkuszba ment. Az úton hirtelen nagy fényesség vette körül. Leesett a lóról és látomásában szózatot hallott: „Saul, Saul, miért kergetsz engem?” Az élmény hatása alatt megtért és a kereszténység nagy térítő apostola lett. A napot „pálfordulónak” is nevezik. Időjárási, csillagászati tilalma is van az ünnepnek. Túl vagyunk már a tél felén, és várható, hogy az idő hamarosan jobbra fordul. A középkori Franciaországban a kötélverők napja volt. Ekkorra már fonásra készen állt a len és a kender. A hulladékból nagy tüzet raktak a fonókban, s fehér len, kendervászon ruhában körbetáncolták. 
Nádor Mária

Ismét Turnu Severinben
 A Harruckern János Közoktatási Intézmény /Elek, Gyula, Szabadkígyós/ küldöttsége 2007. november 16-18-án Turnu Severinben, egy testvériskolában járt. Elekről Antall József /tanár/, Kiss Imre, Sárosi Bálint és Szatmári László diákok vettek részt, Gyuláról és Szabadkígyósról pedig összesen négy tanár és hét diák. Az iskola busza Elekről indult kilenc órakor és este öt órakor érkezett meg Turnu Severeinbe. A fogadás után mindenki elfoglalta szállását az ottani kollégiumban. Másnap reggel a vendégek ellátogattak egy Kárpátokon túli faluba, Sisestibe, amely arról nevezetes, hogy az ottani önkormányzat 180 embernek tudnak munkát adni, így nincsenek rászorulva a segélyre. Van pl. téglagyár, gyártanak kályhacsempéket, de létezik fazekasság is. /Az üzemek önkormányzati tulajdonban vannak!/ Majd ezt követően felkeresték a dunai vízierőművet. Utána ebédelni visszatértek az iskolába, amit egy tapasztalatcsere követett. A diákok ez idő alatt felkerestek egy színvonalas szórakozóhelyet, ahol ismerkedhettek a helyi fiatalokkal. A vacsora egy vendéglőben volt, ahol mindenki kívánsága szerint választhatott a svédasztalról! A testvériskolák találkozóján részt vettek még: Borossebes, Facsád, Nagykapos /innen csak tanárok jöttek/. A mostani delegáció vezetője Avramucz Gyögy igazgató helyettes volt, a tolmács pedig Sztán Péter /Gyula/.
Rapajkó Tibor

RECEPT - Mézes kalács
Hozzávalók 
- 1 kg liszt
- 20 dkg méz
- 25 dkg cukor
- 3 tojás
- 1 csomag sütőpor
- 3 dkg margarin
- 2 dl tej
- 2 dkg szalakáli
- őrölt fahéj
- reszelt citromhéj
- ízlés szerint további mézeskalácsfűszer, pl.: szegfűszeg, szegfűbors, szerecsendió, gyömbér, ánizs, stb.
Elkészítés: Melegítse fel 1 dl vízzel a cukrot és a mézet, keverje addig míg a cukor elolvad. A tűzről levéve is kevergesse meg többször. Keverje hozzá a liszthez a sütőport és a fűszereket majd a kihűlt cukor-méz szirupot morzsolja el vele. Ezután adja hozzá a margarint, a 3 tojás sárgáját és végül pedig a tejben megfuttatott szalakálit. Gyúrja össze alaposan és pihentesse lefedve egy éjszakán át. Sütés előtt lisztezett gyúródeszkán nyújtsa kb. fél centi vastagra, majd szaggassa ki a formákat. Tegye a süteményeket kivajazott-lisztezett tepsibe, és előmelegített, forró (200C fokos) sütőben süsse 10-12 percig. Ha kihűlt, 1 tojásfehérjéből vert kemény habhoz adjon hozzá 25 dkg porcukrot és pár csepp citromlevet, és ezzel a mázzal kenje meg a sütemények tetejét, majd tárolja jól záródó dobozban. 

Biztonságtechnikai tippek
   Napjaink egyik legégetőbb problémája a bűnözés rohamos térhódítása. Sajnos a betörők, tolvajok, rablók egyre erőszakosabb, agyafúrtabb, szemtelenebb módon hajtják végre cselekményeiket. Sajnos odáig jutottunk, hogy mindennapjaink szerves részét képezi tetteik következményei, a biztonság érzet hiánya, a félelem. Vajon mi mindent megteszünk-e biztonságunk érdekében? Több mint 10 éves biztonságtechnikai szerelői tapasztalattal kijelenthetem: nem. A  legalapvetőbb dolgokat sem tesszük meg, amelyek nem kerülnek pénzbe, csak egy kis odafigyelésbe, plusz teendőbe. Ebben próbálok segíteni pár egyszerű, de megszívlelendő szakmai tanáccsal.
Első alkalommal a lopásokról, ezen belül is a besurranó tolvajlásokról szeretnék pár szót ejteni. Manapság elterjedőben van ennek a bűncselekménynek a végrehajtása, ugyanis optimális esetben könnyen és gyorsan végrehajtható. De talán ez a leginkább megelőzhető egy kis odafigyeléssel. A tolvajok több módszert is sikeresen alkalmaznak. Ezek közül a két legáltalánosabban használt módszert, és az ellenük való védekezést szeretném bemutatni.                                                                         Az egyik módszer amikor észrevétlen belopózik a tettes és gyorsan el is tűnik, esetleg tolvajkulcsot használ. Ilyenkor az elkövető általában helyismerettel rendelkezik, nem ritkán kifigyeli az áldozat szokásait. Itt is igaz az a mondás, ki időt nyer életet nyer, ugyanis minél tovább tart a bűncselekmény végrehajtása annál könnyebben leplezhető le a tolvaj, annál nagyobb a kockázat számára, ezért nehezebben szánja rá magát tette elkövetésére. Mi tehát a teendő? Meg kell nehezíteni a bejutást, és észlelni kell a behatolást. Lássuk a gyakorlatban hogyan érhetjük el célunkat. Első lépésként mindig zárjuk a kapukat, ajtókat, ablakokat. Az sem árt ha az udvaron nem tárolunk könnyen mozdítható értékes holmikat. Célszerű több zárral felszerelni a bejárati ajtókat. Az utcaajtót, amennyiben lehetőség van rá csak belülről nyitható zárral is lássuk el, megteszi a legegyszerűbb retesz, kampó  de használhatunk elektromos zárat is. Mindenki eldöntheti igényeinek és pénztárcájának melyik felel meg. Evvel az egyszerű megoldással máris jelentősen csökkentettük otthonunk biztonsági kockázatát. Haladjunk hát tovább. Mit tehetünk még? A fejlett technikához fordulunk segítségért. Felszerelhetünk egy csengőt az utcaajtóra, ez megbízhatóan jelzi az ajtón történő belépést, lehetőségünk van hangjelzővel ellátott mozgásérzékelő, úgynevezett „látogatójelző használatára”. Valamint alkalmazhatunk riasztórendszert ajtócsengő funkcióval erre a célra. Manapság léteznek az ajtóra, ablakra szerelhető önálló érzékelők melyek hangjelzéssel riasztanak. Ezen termékek viszonylag olcsók, ugyanakkor alkalmazásuk csak nagyon behatárolt esetben, kielégítő. Azonban a semminél ez is sokkal hatékonyabb.
   Haladjunk tovább! Létezik egy másik módszer, amely a potenciális áldozat megtévesztésén alapul. Ebben az esetben általában több elkövető csoportosan követi el tettét. Valamilyen ürüggyel ráveszik a leendő áldozatot, hogy engedje be őket a lakásába. Ekkor a gyanútlan tulajdonos figyelmét elterelve felmérik a terepet, és elemelnek néhány értékesebb tárgyat. A tárgyak hiánya gyakran csak napok, esetleg hetek múlva tűnik fel. Ezért nehéz utólag beazonosítani ki lehetett a tolvaj. Lássuk hogyan akadályozhatjuk meg az ilyen és ehhez hasonló eseteket. Természetesen most is figyelembe kell venni az előzőekben leírtakat. Néhány kiegészítéssel és néhány egyszerűbb eszköz felhasználásával. Fontos meggyőződnünk kit engedünk be otthonunkba, erre a célra számos eszközt használhatunk. Néhány fontosabb: kis ablak a bejárati ajtón, kukucskáló, biztonsági lánc, kapu telefon, videó kaputelefon, megfigyelő kamera. Fontos tudnivaló, hogy közterületről nem készíthetünk felvételt, ezért rögzítőeszközt nem csatlakoztathatunk a megfigyelő kamerához. Pár egyszerűbb eszköz, némi munka, és máris fokoztuk otthonunk biztonságát. Van e még teendőnk ezután? Természetesen van. Ha már beengedtünk valakit otthonunkba ne hagyjuk egyedül, ez egyébként is udvariatlanság, és mi ugye nem vagyunk udvariatlanok. Olyan helyiségbe vezessük ahol a mozgástér viszonylag szűk, és lehetőleg nincs értékes holmi. Sajnos az ilyen típusú bűncselekmények néha erőszakba torkollnak. Ilyenkor fontos hogy ne álljunk ellen. Legyen pár csali tárgy a lakásban, és célszerű némi készpénzt külön tartani a többitől és szükséghelyzetben ezt átadni a támadónak. Ne feledjük, a testi épségünk a legfontosabb, végső esetben ezt tartsuk szem előtt. Ilyen esetekben segíthet, ha van a lakásban beépített távfelügyeletre kommunikáló riasztórendszer, ami ki van egészítve rádiós, vagy egyéb támadásjelző eszközzel. Ezekben a szituációkban célszerű támadásjelzést indítani észrevétlenül, amit helyben nem lehet észre venni de a riasztórendszer értesíti a távfelügyeleti szolgálatot. A kiérkező járőrök majd elvégzik a többit. A fentiekben leírtakon felül következzék még néhány általános tanács amit érdemes megfogadni. Lakásunkban azokat a helyiségeket amelyekbe idegeneket is beengedünk úgy alakítsuk ki, hogy kis méretű, könnyen hordozható tárgyakat ne tartalmazzon, amennyiben mégis teszünk ilyen dolgokat oda, akkor nehezen hozzáférhető helyre, üvegezett vitrinbe tegyük.
   Láthatjuk, hogy kis odafigyeléssel némi munkával is jelentősen növelhetjük otthonunk és testi épségünk védelmét. Amennyiben egyéb kérdés is felmerül a leírtakkal kapcsolatban,szívesen válaszolok
Gányai Csaba

Veszélyes eszközök Szilveszter napján
   Már csak néhány nap, és itt a Szilveszter. Az óév utolsó napja a felhőtlen szórakozás időszaka, amikor előtérbe kerülnek a különböző pirotechnikai eszközök, hétköznapi nevükön a petárdák, tűzijátékok. Sokan azonban nincsenek tisztában azok árusítási, felhasználási szabályaival. Karácsony elmúltával, szilveszter közeledtével egyre sűrűbben találkozunk az utcán az úgynevezett játékos, illetve kis pirotechnikai termékekkel: durranó pezsgő, petárda, római gyertya, varázsvirág vagy tortagyertya. Ezen termékeket a 14. életévüket betöltött személyek engedély nélkül megvásárolhatják, és a használati utasításban leírtak alapján felhasználhatják az év bármely szakaszában. E termékek forgalmazásának engedélyezését a rendőrkapitányság igazgatásrendészeti osztálya bírálja el. A kis tűzijátékok (napraforgó, kisvulkán, űrrakéta) forgalmazását megyénkben kizárólag a Békés Megyei Rendőrkapitányság engedélyezi. Ezen termékeket december 31-én 18 órától január elsején reggel 6 óráig lehet külön engedély nélkül felhasználni, természetesen a használati utasításban meghatározottak szerint. A termékek azért vannak ellátva használati útmutatókkal, hogy a forgalmazók megvédjék a szakértelemmel nem rendelkező felhasználók és mások életét, testi épségét. Az, aki nem tartja be a pirotechnikai termékekre vonatkozó forgalmazási, felhasználási szabályokat, előírásokat, pirotechnikai szabálysértést követ el, mely pénzbírsággal sújtható. Aki viszont nyilvános helyen, így az utcán, közösségellenes magatartást tanúsít, mely másokban megbotránkozást, vagy riadalmat kelt,  rendzavarás szabálysértést követ el, mely ugyancsak pénzbírsággal, vagy elzárással sújtható. Kérünk tehát mindenkit, hogy az évet – lehet bár fényesen és hangosan –, de egymásra odafigyelve búcsúztassuk, és boldogan köszöntsük az újat.  
A szerkesztőség

Békességet, boldogságot, csengőszót és gyertyalángot!
Ajándékot, szeretetet, s mindent, ami fontos neked!
Ajtód elé fehér bársonyt. 
Békés, boldog, szép Karácsonyt!

Virradjon ránk szép nap, köszöntsön ránk jó év, kedves hajlékunkba  költözzön a jólét. A lelkünkbe boldogság, a szívünkbe béke, ezt kívánjuk Elek város lakóinak az új évre!

Elek Város Önkormányzat Képviselő Testület nevében  Pluhár László polgármester
Polgármesteri Hivatal nevében dr. Kerekes Éva jegyző
Német Kisebbségi Önkormányzat nevében  Niedermayer Ernő elnök
Román Kisebbségi Önkormányzat nevében Dr Szelezsán János elnök
Szlovák Kisebbségi Önkormányzat nevében dr. Kuruczné Czvalinga Judit elnök
Cigány Kisebbségi Önkormányzat nevében  Drágos József elnök
Pszichiátriai Betegek Otthona nevében Völgyesi István igazgató
Dr. Mester György Általános Iskola nevében Pelle László igazgató
Román Általános Iskola nevében Nisu Cornel Bujor igazgató
Reibel Mihály - Városi Művelődési Központ nevében Árgyelán György igazgató
Városi Könyvtár nevében Szabó Tibor intézményvezető
Védőnői Szolgálat nevében Kecskés Róbertné vezető védőnő
Óvodák nevében Singer Éva óvodavezető
Napközi Konyha nevében Borgye György intézményvezető
Városüzemeltetési és Karbantartó Szolgálat nevében Lukács László intézményvezető
Eleki Szociális Szolgálat nevében Andrásiné Schneider Katalin vezető 
Eleki Krónika szerkesztősége: Árgyelán György, Rapajkó Tibor, Nádor Mária, Huszár Gabriella,
ifj. Árgyelán György, Árgyelán Erzsébet

SZILVESZTERI MALACSÁGOK

Szilveszteri sms-ek
Ma befogsz rúgni mint a szamár, holnap olyan leszel,mint a lajhár. Sarokba csak azért fogsz állni, hogy kapaszkodva tudjál hányni! BUÉK

Újévi kismalac farka lógjon a szádba, hajnal 6 előtt ne kerülj az ágyba. Durranjon a petárda, szóljon hát az ének. Nagyon Boldog Új Évet Kívánunk Mi Néked!

Disznó sivít petárda robban, részeg feje a padlón koppan, róka család a WC-ben, Lagzi Lajcsi a TV-ben, Több rímet ide nem vágok Boldog új évet kívánok!

Havas téli lepedő borítja a tájat, ilyenkor a jó pezsgő serkenti a májat. Sült malacka vándorol, surran a bendőbe, kívánok sok minden jót az új esztendőbe!

Langy esőben, tömör ködben, hót részegen mély gödörben, Szilveszternek nehéz napján, négykézláb az árok partján, átölelem a világot, Boldog új évet Kívánok!

Levél a szőke nő anyjától
Kedves lányom!
Lassan írom levelem, mert tudom, hogy nem tudsz gyorsan olvasni. Már nem ott lakunk ahol eddig, mert apád olvasta, hogy a legtöbb baleset az otthontól 20 km-es körzetben történik, úgyhogy elköltöztünk. A házszámot sajnos nem tudom megírni, mivel az előző lakók magukkal vitték, hogy ne kelljen a címüket megváltoztatni. Az új házban minden nagyon szép és jó. Mosógép is van, bár nem működik valami jól. Beletettem a ruhát, meghúztam a láncot, és azóta nem láttam belőle semmit. Mindent összevetve nem rossz itt. A múlt héten csak kétszer esett az eső, egyszer három, egyszer meg négy napig. Elküldtem a kabátot, amit kértél, de apád szerint a gombok miatt túl nehéz lett volna a csomag, úgyhogy levágtam mindegyiket, és beletettem őket a kabát zsebébe. Az a lüke bátyád valamelyik nap bezárta a kocsi kulcsot, és több mint két órába telt, míg apádat és engem kiszabadítottak az autóból. A nővérednek ma gyermeke született, de még nem tudjuk fiú-e, vagy lány, így azt sem tudom megírni, hogy nagynéni vagy nagybácsi lettél. Képzeld! A szomszéd beleesett a pálinkáshordóba. Néhányan megpróbálták kihúzni, de ő hősiesen ellenállt, és megfulladt. Szegény embert 3 napig hamvasztották. Máskülönben nincsen sok újság, minden a megszokott mederben folyik. Csókol szerető anyád
Ui. Akartam pénzt is tenni a borítékba, de már le volt zárva.

Szilveszter éjjel

Ötven év együtt, mindig boldogságban,
ábrándozik nejem éjféltájban,
mászik rám, mint macska a háztetőre,
hogy napi falatkáját megszerezze.

Simul, lapul a kicsike drága,
csak néha villan meg fényes bundája,
hiszi, a sötétben senki sem látja,
lesz neki egyre fürgébb a mozgása.

Ez lett a veszte, kalandja véget ért mára,
alatta robbant a szilveszteri petárda,
az újévi köszöntőt ő már nem is hallja,
fekszik aléltan, bajuszkáját sem mozgatja.
-fr-

Angolul kezdőknek
- What can there (Vadkender)
- Hole one a wait say? (Hol van a WC?)
- One Kate Lee bumm (Van két libám)
- All cut race (Alkatrész)
- Hot show race (Hátsórész)
- Kitchen get neck (Kicsengetnek)
- New see one up road? (Nyuszi van apród?)
- Me of us one? (Mi a f….sz van?) 
- One hut one Kate catch came (Van hatvankét kecském) 
- Hut are row Zoe saw (Határozószó) 
- Sun cow (Szánkó) 
- This no all (Disznóól) 
- Kate no mud touch cow one a bock Ron tool. (Két nomád    
   tacskó van a bokron túl.)
- Beer luck! (Bírlak!)
- Soul a new! (Szól anyu!)
- Tap ate a. (Tapéta.)
- Fog peace call low. (Fogpiszkáló.)
- Tape at war you one a fun. (Tépett varjú van a fán.) 

?!?   Az élet nagy kérdései     ?!?
- Hogy lehet, hogy a téves szám sose foglalt? 
- Ha a Boci csokiban tej van, mi van a Tibi csokiban? 
- Miért húznak bukósisakot a kamikázék? 
- Mért nincsen egér ízesítésű macskaeledel? 
- Miért kell felébreszteni a másikat, hogy megkérdezd, hogy aludt-e? 
- Milyen mély lenne az óceán, ha nem volnának benne szivacsok? 
- Tarzan minden reggel rendesen borotválkozott? 
- Ha azért vagyunk, hogy segítsünk másokon, akkor minek vannak mások? 
- Ha az úszás használ az alaknak, akkor mi a helyzet a bálnákkal? 
- A bajuszt miért nem szájöldöknek hívják? 
- Miért nem a fekete doboz anyagából csinálják az egész repülőt?